Diari Oficial de la Generalitat Valenciana


Sumari del DOGV 8067, del 21-06-2017 (2017/5527)

DECRET 8/2017, de 26 de maig, del president de la Generalitat, pel qual s'estableixen les condicions i els requisits per a l'acreditació de les associacions, agrupacions de voluntariat i del personal voluntari col·laborador en l'extinció d'incendis forestals a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/05/26/8/dof/vci/html**

### Dades del document

Número de DOGV
:   8067

Data del DOGV
:   21-06-2017

Secció del DOGV
:   I. DISPOSICIONS GENERALS

Número del document
:   2017/5527


Data del document
:   26-05-2017

Organisme emissor
:   Presidència de la Generalitat

Tipus de document
:   Decret

Descriptors 

:   * legislació

DECRET 8/2017, de 26 de maig, del president de la Generalitat, pel qual s'estableixen les condicions i els requisits per a l'acreditació de les associacions, agrupacions de voluntariat i del personal voluntari col·laborador en l'extinció d'incendis forestals a la Comunitat Valenciana. [2017/5527]  
PREÀMBUL  
  
Els serveis del voluntariat de protecció civil estan definits en l'article 46 de la Llei 13/2010, de 23 de novembre, de la Generalitat, de protecció civil i gestió d'emergències, i regulats en el Decret 7/2007, de 19 de gener, del Consell, pel qual s'aprova el Reglament autonòmic dels serveis de voluntariat de protecció civil i estatut del voluntariat de protecció civil.  
L'última revisió del Pla especial davant del risc d'incendis forestals de la Comunitat Valenciana, que va ser aprovat pel Decret 163/ 1998, de 6 d'octubre, i l'última actualització del qual va ser objecte d'informe de la Comissió de Protecció Civil, el 20 de juny de 2016, estableix la necessitat de l'acreditació del personal voluntari per a la seua actuació davant d'aquest risc.  
Les tasques d'extinció d'incendis forestals requereixen una formació especialitzada i un equipament específic, requisits que s'apliquen també al personal voluntari que vulga col·laborar en les tasques d'extinció.  
Així mateix, tal com estableix l'article 69 de la Llei 13/2010, correspon a l'Institut Valencià de Seguretat Pública i Emergències (IVASPE) la formació del personal dels serveis essencials i complementaris.  
  
Aquesta disposició està inclosa en el Pla normatiu de l'Administració de la Generalitat per a 2017.  
Per això, de conformitat amb el que estableixen l'article 29.1 de l'Estatut d'Autonomia de la Comunitat Valenciana, i l'article 43 de la Llei 5/1983, de 30 de desembre, de la Generalitat, del Consell, i el Decret 151/2015, de 18 de setembre, del Consell, pel qual aprova el Reglament orgànic i funcional de la Presidència de la Generalitat, amb un informe previ de la Comissió de Protecció Civil i de l'Advocacia General de la Generalitat, i conforme amb el Consell Jurídic Consultiu de la Comunitat Valenciana,  
  
  
DECRETE  
  
Article 1. Objecte  
L'objecte d'aquest decret és regular la formació i els requisits que permeten l'acreditació del personal voluntari previst en els articles 45 i 46 de la Llei 13/2010 que participe en tasques d'extinció d'incendis forestals.  
  
Article 2. Condició de personal voluntari col·laborador en l'extinció d'incendis forestals  
Tindran la consideració de personal voluntari acreditat per a col·laborar en l'extinció d'incendis forestals les persones que complisquen els requisits següents:  
1. Pertànyer a una associació col·laboradora en matèria de protecció civil o agrupació local de voluntariat de protecció civil (d'ara endavant associació / agrupació de voluntariat).  
2. Que l'associació / agrupació de voluntariat estiga inscrita en el Registre dels Serveis del Voluntariat de Protecció Civil, creat per mitjà de l'Ordre de 26 de maig de 2008, de la Conselleria de Governació, per la qual es crea el Registre dels Serveis de Voluntariat de Protecció Civil de la Comunitat Valenciana.  
3. Que l'associació / agrupació de voluntariat estiga acreditada com a entitat col·laboradora en matèria d'extinció d'incendis forestals segons el que estableix l'article 6 del present decret.  
4. Que el personal voluntari col·laborador estiga acreditat per a la seua participació en extinció d'incendis forestals segons el que estableixen els articles 3, 4 i 5 del present decret.  
  
Article 3. Acreditació del personal voluntari col·laborador en l'extinció d'incendis forestals  
1. L'acreditació del personal voluntari col·laborador en matèria d'extinció d'incendis forestals serà expedida per la Direcció General de l'Agència de Seguretat i Resposta a les Emergències.  
2. Les acreditacions hauran de ser renovades cada 5 anys.  
  
Article 4. Requisits per a l'acreditació de personal voluntari col·laborador  
1. Per a l'obtenció de la condició de personal voluntari col·laborador en matèria d'extinció d'incendis forestals, seran requisits imprescindibles tindre una edat entre 18 i 65 anys i disposar de formació teoricopràctica en matèria de seguretat en extinció d'incendis forestals, impartida per un centre oficial de formació. A més, haurà de complir alguna de les dos condicions següents:  
a) En els 5 anys previs a efectuar la sol·licitud, haver acreditat una experiència laboral o pràctica en l'exercici de la seua condició de voluntari en matèria d'extinció d'incendis forestals de 2 anys, com a mínim.  
  
b) Haver rebut, almenys, 30 hores de formació teoricopràctica impartida per un centre oficial de formació, en els últims 5 anys, en les matèries següents relacionades amb l'extinció d'incendis forestals:  
  
1) Comportament del foc.  
2) Tècniques d'extinció.  
3) Pla especial davant del risc d'incendis forestals.  
4) Comunicacions.  
5) Autobombes.  
6) Ferramentes d'extinció.  
2. Quedaran exemptes de la formació aquelles persones que tinguen acreditada, a través de la presentació del corresponent certificat de professionalitat o títol de formació professional, almenys una de les qualificacions professionals del Catàleg de l'Institut Nacional de les Qualificacions on es recullen competències de nivell 2 relacionades amb els incendis forestals.  
  
Article 5. Documentació per a l'acreditació del personal voluntari col·laborador  
Per a obtindre l'acreditació, la persona interessada haurà d'aportar la documentació següent:  
1. Diplomes i certificats de la formació rebuda en aquesta matèria, amb indicació de la duració, les dates en què es va realitzar i el centre d'impartició.  
2. Descripció de l'experiència laboral o pràctica en l'exercici de la seua condició de personal voluntari en matèria d'extinció d'incendis forestals, acompanyada del corresponent certificat de l'empresa, entitat, ajuntament o associació on haja sigut desenvolupada la dita activitat.  
  
3. Declaració responsable de la persona voluntària de trobar-se en plenes condicions físiques per a l'exercici de les tasques d'extinció d'incendis forestals.  
  
Article 6. Acreditació de les associacions / agrupacions de voluntariat col·laboradores en extinció d'incendis forestals  
1. L'acreditació de les associacions / agrupacions de voluntariat col·laboradores en matèria d'extinció d'incendis forestals serà expedida per la Direcció General de l'Agència de Seguretat i Resposta a les Emergències.  
2. Amb caràcter previ a la dita acreditació, els serveis de bombers efectuaran una avaluació de la capacitat operativa i dels mitjans i recursos de què dispose per al seu ús en l'extinció d'incendis forestals de l'associació / agrupació.  
3. Les acreditacions hauran de ser renovades cada 5 anys.  
4. La Direcció General de l'Agència de Seguretat i Resposta a les Emergències facilitarà la disponibilitat per part dels consorcis provincials i els serveis municipals de bombers de la relació actualitzada d'associacions i agrupacions acreditades, juntament amb la informació necessària per a la seua mobilització.  
  
Article 7. Requisits per a l'acreditació de les associacions i agrupacions de voluntariat col·laboradores  
Per a l'obtenció de l'acreditació com a associació / agrupació de voluntariat col·laboradora en matèria d'extinció d'incendis forestals, serà necessari que l'entitat esmentada complisca els requisits següents:  
  
1. Estar inscrita en el Registre dels Serveis de Voluntariat de Protecció Civil.  
2. Disposar, com a mínim, de 5 persones voluntàries que tinguen acreditació com a personal col·laborador en matèria d'extinció d'incendis forestals, i una d'aquestes exercirà la coordinació del grup.  
3. Disposar, com a mínim, del material d'intervenció següent per al seu personal voluntari:  
a) Vehicles per al transport del personal acreditat al lloc de l'incendi.  
b) Equips de protecció individual (EPI) de protecció corporal completa de peces de roba ignífugues i casc per al personal que acudisca a l'incendi.  
c) Ferramentes manuals per a tasques de repàs o tasques d'extinció directa.  
d) Sistema de comunicació interna entre els membres del grup.  
  
Article 8. Documentació per a l'acreditació d'associació / agrupació de voluntariat col·laboradora  
1. Per a obtindre l'acreditació, l'associació / agrupació de voluntariat haurà d'aportar la documentació següent:  
a) Llista de personal voluntari acreditat en matèria d'extinció d'incendis forestals.  
b) Relació del material de què disposa l'entitat per al seu ús en extinció d'incendis forestals.  
c) Telèfons de contacte i protocol de mobilització en cas d'incendi.  
  
2. Una vegada acreditada l'associació / agrupació de voluntariat, s'actualitzaran les dades en el Registre dels Serveis de Voluntariat de Protecció Civil.  
  
Article 9. Tramitació de sol·licituds  
1. Les sol·licituds es presentaran per mitjà del model d'instància que figura en l'annex, dirigides a la Direcció General de l'Agència de Seguretat i Resposta a les Emergències, en el Registre d'Entrada de la Presidència de la Generalitat o en els registres de les delegacions del Consell a Alacant i Castelló, i també en els llocs i les formes previstes que s'admeten en la legislació sobre procediment administratiu comú.  
  
2. Juntament amb la sol·licitud, es presentarà la documentació que justifique el compliment dels requisits establits en els articles 3 i 6, segons es referisca a personal voluntari o a associacions o agrupacions col·laboradores.  
3. Revisada la documentació per part de la Direcció General de l'Agència de Seguretat i Resposta a les Emergències, i després del requeriment i l'esmena en el cas de no haver presentat algun dels documents exigits, es procedirà per part de la direcció general esmentada a resoldre l'expedient, i remetrà una còpia de la resolució al sol·licitant i, en el cas del personal voluntari col·laborador, si aquesta fóra favorable, se li facilitarà un element per a la seua identificació.  
4. Els terminis per a tramitar, requerir, resoldre i notificar seran els establits en la normativa de procediment administratiu comú.  
  
Article 10. Participació en les tasques d'extinció  
1. La mobilització del personal acreditat de les associacions / agrupacions col·laboradores per a efectuar tasques d'extinció en cas d'incendi forestal, l'efectuaran les centrals dels consorcis provincials i els serveis municipals de bombers.  
2. Aquest personal acudirà a l'incendi amb l'equipament necessari i, com estableix el Pla especial davant del risc d'incendis forestals, es personarà i identificarà en el Lloc de Comandament Avançat. La persona que en realitze la direcció, els assignarà les tasques a desenvolupar, i participarà en tasques d'extinció sempre acompanyant un grup professional.  
3. Per a la seua participació, el director del Lloc de Comandament Avançat (PMA) haurà de comprovar que queden assegurades les comunicacions per mitjà de la ràdio amb aquest personal.  
  
  
DISPOSICIÓ ADDICIONAL  
  
Única. No-increment de la despesa  
L'aplicació del que disposa aquest decret no implicarà increment de la despesa en el pressupost del departament de la Generalitat competent en matèria d'extinció d'incendis forestals, i s'atendrà qualsevol obligació amb la hisenda de la Generalitat a càrrec dels mitjans materials i personals previstos en el pressupost ordinari del departament esmentat.  
  
  
  
DISPOSICIONS FINALS  
  
Primera. Habilitació normativa  
Es faculta la persona titular de la Direcció General de l'Agència de Seguretat i Resposta a les Emergències per a dictar totes les disposicions que siguen necessàries per al desplegament i aplicació del present decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 26 de maig de 2017  
  
El president de la Generalitat,  
XIMO PUIG I FERRER


Còpia Permalink ELI